Biblia Mli Saji Ŋwɛibɔfo ko Basara Maria - Yehowa Odasefoi a-Wɛb Saiti\nNƐKƐ yoo fɛfɛo nɛɛ ji Maria. Israel yoo ji lɛ, ni Nazaret maŋ lɛ mli eyɔɔ. Nyɔŋmɔ le akɛ eji gbɔmɔ kpakpa waa. No hewɔ ni etsu ebɔfo Gabriel kɛba koni ekɛ lɛ abawie lɛ. Ani ole nɔ ni bɔfo Gabriel eba ni ebaakɛɛ Maria lɛ? Ha wɔkwɛ.\nGabriel kɛɛ lɛ akɛ: ‘Hejɔlɛ aha bo, bo mɔ ni ajɔɔ bo. Yehowa kɛ bo yɛ.’ Maria enako gbɔmɔ nɛɛ dã. Ehao, ejaakɛ enuuu nɔ ni ekɛɔ lɛ lɛ shishi. Shi amrɔ nɔŋŋ kɛkɛ ni Gabriel jie egbeyeishemɔ lɛ yɛ jɛmɛ.\nEkɛɛ lɛ akɛ: ‘Kaashe gbeyei, Maria, ejaakɛ ohiɛ eba nyam yɛ Yehowa hiɛ. No hewɔ ni ebaafee naakpɛɛ nɔ ko eha bo lɛ. Etsɛŋ ni obaafɔ bi. Ni obaatsɛ egbɛi akɛ Yesu.’\nGabriel tee nɔ etsɔɔ mli akɛ: ‘Gbekɛ nɛɛ baatsɔ agbo, ni abaatsɛ lɛ Ŋwɛi Flooﬂo Nyɔŋmɔ lɛ Bi. Yehowa baafee lɛ maŋtsɛ, tamɔ bɔ ni David ji lɛ. Shi Yesu baafee maŋtsɛ kɛya naanɔ, ni emaŋtsɛyeli lɛ baŋ naagbee!’\nMaria bi akɛ: ‘Te aaafee tɛŋŋ ni enɛ aaaba mli hu? Miboteko gbalashihilɛ mli po. Mikɛ nuu ko ehiko shi, hewɔ lɛ te mafee tɛŋŋ mafɔ hu?’\nGabriel ha lɛ hetoo akɛ: ‘Nyɔŋmɔ hewalɛ lɛ aaaba onɔ. No hewɔ lɛ abaatsɛ gbekɛ lɛ akɛ Nyɔŋmɔ Bi.’ Kɛkɛ ni ekɛɛ Maria akɛ: ‘Kaimɔ owekunyo Elisabet. Mɛi wie akɛ éda tsɔ̃ fe bɔ ni ebaanyɛ efɔ bii. Shi amrɔ nɛɛ etsɛŋ ni ebaafɔ binuu. No hewɔ lɛ oona, nɔ ko bɛ ni Nyɔŋmɔ nyɛŋ afee.’\nAmrɔ nɔŋŋ kɛkɛ ni Maria kɛɛ akɛ: ‘Yehowa tsulɔyoo ji mi! Bɔ ni okɛɛ lɛ aba mli nakai yɛ migbɛfaŋ.’ Kɛkɛ ni bɔfo lɛ tee.\nMaria kɛ oyaiyeli tee eyasara Elisabet. Beni Elisabet nu Maria gbee lɛ, abifao ni yɔɔ Elisabet musuŋ lɛ huru kɛ miishɛɛ. Nyɔŋmɔ mumɔ yi Elisabet obɔ, ni ekɛɛ Maria akɛ: ‘Ajɔɔ bo waa yɛ yei ateŋ.’ Maria kɛ Elisabet hi shi aaafee nyɔji etɛ, ni no sɛɛ lɛ eku esɛɛ kɛtee shia yɛ Nazaret.\nEshwɛ ﬁoo ni Maria kɛ nuu ko ni atsɛɔ lɛ Yosef baabote gbalashihilɛ mli. Shi beni Yosef nu akɛ Maria ena musu lɛ, esusu akɛ esaaa akɛ ekɛ lɛ hiɔ shi dɔŋŋ. Kɛkɛ ni Nyɔŋmɔ bɔfo lɛ kɛɛ lɛ akɛ: ‘Kaashe gbeyei akɛ okɛ Maria aaahi shi akɛ oŋa. Ejaakɛ Nyɔŋmɔ ji mɔ ni eha lɛ binuu lɛ.’ No hewɔ lɛ Maria kɛ Yosef bote gbalashihilɛ mli, ni amɛmɛ koni afɔ Yesu.\nNamɔ ji yoo ni yɔɔ mfoniri lɛ mli lɛ?\nMɛni Gabriel kɛɛ Maria?\nMɛɛ gbɛ nɔ Gabriel ha Maria le akɛ ebaafɔ, eyɛ mli akɛ ekɛ nuu ehiko shi moŋ?\nBe ni Maria yasara ewekunyo Elisabet lɛ, mɛni ba?\nMɛni Yosef susu be ni ená ele akɛ Maria ená musu lɛ, shi mɛni hewɔ etsake ejwɛŋmɔ lɛ?\nKanemɔ Luka 1:26-56.\nMɛni Luka 1:35 lɛ jieɔ lɛ kpo yɛ Maria musu kotoku ni ekolɛ emuu ni ayeee ni aná kɛjɛ Adam mli lɛ baaha efee nɔ ni bɛ krɔŋŋ lɛ he, be ni aŋɔ Nyɔŋmɔ Bi lɛ wala kɛjɛ mumɔŋ shihilɛhe lɛ kɛbawo Maria musuŋ lɛ? (Hag. 2:11-13; Yoh. 6:69; Heb. 7:26; 10:5)\nYɛ mɛɛ gbɛ nɔ Yesu nine shɛ woo nɔ po dani afɔ lɛ? (Luka 1:41-43)\nMɛɛ nɔkwɛmɔnɔ fɛfɛo Maria fee kɛha Kristofoi ní nine shɛɔ sɔɔmɔ hegbɛi krɛdɛɛi komɛi anɔ ŋmɛnɛ lɛ? (Luka 1:38, 46-49; 17:10; Abɛi 11:2)\nKanemɔ Mateo 1:18-25.\nEyɛ mli ákɛ akɛ gbɛi Imanuel lɛ wooo Yesu moŋ, shi nɔ ni ebatsu akɛ adesa lɛ ha nɔ ni gbɛi nɛɛ tsɔɔ lɛ bafee anɔkwale yɛ mɛɛ gbɛ nɔ? (Mat. 1:22, 23; Yoh. 14:8-10; Heb. 1:1-3)\nBɔfo Gabriel kɛ saji ni ewa akɛ abaahe aye hã.\nMaria He Sane\nKanemɔ koni ole he ni Maria kɛ Yesu tee be ni Yesu ye gbii 40 lɛ. Printimɔ, foo, ni okɛ Biblia mli mɛi ni osumɔɔ amɛsane waa lɛ ahe saji lɛ ato.